Flemming Møller Mortensen (S), 2010-04-06:
Det kommer fra S og SF.
Men lad os nu lige få alvoren på plads.
Hudkræft er den mest udbredte kræftform i Danmark, den er hastigt stigende og har været det igennem 20 år.
Hundredetusinde danskere lever i dag med en hudsygdom, som er kræft, der er 8.000 nye tilfælde om året af hudkræft eller modermærkekræft, og næsten hver dag dør der en dansker af hudkræft.
Det er den hyppigste kræftform blandt yngre kvinder og den næsthyppigste kræftform blandt yngre mænd.
Vores hud kan simpelt hen ikke tåle den store UV-stråling, man får fra solen, enten den naturlige sol eller i særdeleshed den kunstige sol.
Selv har jeg været med til at pleje rigtig mange patienter, som skulle opereres for hudkræft, og mange af dem har rigtig bitterligt fortrudt, at de ikke har været mere varsomme og påpasselige i forhold til solen og det at gå i solarium.
Her taler vi altså om børn og unge under 16 år.
Og hvorfor nu lige børn og unge?
Jo, for deres hud er helt ekstraordinært sårbar, fordi de er i vækst.
50 pct. af unge i Danmark i dag tager solarium.
25 pct. af alle unge i Danmark gør det mere end en gang om måneden.
Mange har deres debut med at tage solarium allerede som 13-årige, og andre har deres debut helt ned i 8-års-alderen.
De fleste unge ved ikke, hvor farligt det er, når det gælder deres eget forbrug af solarier.
De ser ikke de langsigtede konsekvenser heraf, de vægter i stedet for gruppepresset, den sociale aktivitet, fællesskabet og idealet om et solbrunt look, og nu her i forårstiden, som også er konfirmationstid, er der rigtig mange, der synes, at de får en smuk kontrast til den hvide kjole eller den hvide skjorte med netop den solbrune hud.
Derfor skal de altså have en hjælpende hånd.
Hvorfor nu et forbud?
Socialdemokraterne fremsætter kun forbudsforslag, hvor det er absolut nødvendigt.
Her er det nødvendigt, fordi det er direkte farligt, og fordi al den information og oplysning, vi er kommet med igennem årtier, har vist sig ikke at have den ønskede effekt.
Anbefalingerne fra verdenssundhedsorganisationen WHO og Kræftens Bekæmpelse er helt entydige, og de påviser direkte sammenhæng mellem kræft og solariebrug, og derfor anbefaler de et forbud for unge under 18 år.
Hos Socialdemokraterne mener vi, at det er politisk gangbart at sætte aldersgrænsen ved 16 år set i forhold til øvrige aldersgrænser i Danmark.
Kræftens Bekæmpelse og WHO råber med allerhøjeste røst, de råber vagt i gevær, og de siger, at solariebrug er kræftfremkaldende på niveau med asbest og tobaksrygning.
Det er en ny viden, som kom så sent som i 2009.
Her har vi med en kræftform at gøre, som i høj grad kan forebygges, og det er altså virkelig en sjældenhed, når man taler om kræft.
I Danmark er det forbudt, når ikke du er 16 år.
Når du bliver over 16 år, kan du forhåbentlig selv vurdere, om du vil udsætte din krop for den store risiko.
Hvordan kan vi lovgive?
Ja, vi kan lave forbud som i andre europæiske lande: Frankrig, Tyskland, Skotland og Island.
Men jeg har talt med flere teknikere i solariebranchen, som siger, at det er muligt at indsætte kortlæsere og identifikationslåse ved møntkastet til solarierne på samme måde, som man gør det i visse delstater i Tyskland i forbindelse med cigaretautomater, som man stadig væk har.
Det her giver naturligvis ikke hundrede procent sikkerhed for, at ingen under 16 år vil gå i solarium, og det har vi heller ikke intention eller ambition om det vil, men det vil ændre holdningen, og det vil skabe et folkeligt argument for og en folkelig forståelse for, at det her er farligt.
Kontroller og sanktioner må naturligvis også på plads, og det er vi faktisk ikke særlig gode til i Danmark, og det bør der i hvert fald rettes op på generelt.
Skal det virkelig være ideologi, der skal være gældende for, om man får sådan et forslag her igennem eller ej, altså det, som Venstre ved både ministeren og ordføreren har sagt om din egen lykkes smed og det personlige ansvar?
Det er ikke gældende, når det gælder tobak og spiritus, for der har man gjort politiske tiltag, og man har taget ansvar i forhold til børn og unge, som netop ikke magter langtidskonsekvenserne af de ting heller.
Vi synes fra socialdemokratisk side, at det er en dybt paradoksal og også uansvarlig diskussion, vi har på området, fordi de borgerlige partier stiller sig, som de gør, og vi synes, det er signalforvirring.
Jeg synes, det er ærgerligt i dag at opleve, at Venstres ordfører i Radioavisen siger, at man faktisk diskuterer validiteten af de data, der kommer fra Kræftens Bekæmpelse og WHO.
Det er en væsentlig sag, og vi kunne håbe, vi kunne få et politisk flertal for den.
Det tyder ikke på det, men vi vil stadig væk forsøge via debatten i dag at overbevise om det.